Jong vrou tydens Pta-huisroof in kop geskietArgieffoto ŉ 27-jarige vrou veg vir haar lewe in ŉ Pretoriase hospitaal nadat sy tydens ŉ gewapende roof in die kop geskiet is. “Drie gewapende verdagtes het ‘n huis in Olievenhoutbosch in Centurion binnegestorm waar die slagoffers geslaap het. Die verdagtes het ŉ vuurwapen op die slagoffers gerig en aangedring op geld en selfone,” het kapt. Augistinah Selepe, polisiewoordvoerder, aan Maroela Media gesê. Die verdagtes het skote gevuur waarna hulle van die toneel gevlug het. Werner Vermaak, woordvoerder van ER24, het gesê paramedici is Sondag omstreeks 04:00 na die toneel ontbied. “Die vrou is tydens die voorval in die kop geskiet en is in ŉ kritieke toestand aangetref. ŉ Man in sy vroeë dertigs is ook op die toneel aangetref met ŉ koeëlwond aan sy arm,” het Vermaak gesê. Die vrou en die man is na dieselfde hospitaal geneem vir verdere behandeling. Die polisie ondersoek ŉ saak van huisroof en poging tot moord. Niemand is nog in verband met die voorval in hegtenis geneem nie. “Ons doen ŉ beroep op die gemeenskap om saam met die polisie te werk om die verdagtes aan te keer,” het Selepe gesê. Mense met meer inligting oor die voorval word versoek om die polisie by 08600 10111 te bel.